Morten Bødskov (S), 2026-02-04:
Tusind tak.
Tak for ordet, formand, og også tak til Alternativet for at rejse den her debat.
Alternativet vil jo så have regeringen til at indkalde til forhandlinger om rammerne, som der blev sagt, for fremtidens bæredygtige virksomheder.
De forhandlinger skal jo så finde sted her inden udgangen af folketingsåret 2025-26.
Det gælder 11 konkrete initiativer inspireret af Den Grønne Ungdomsbevægelse.
Det er vel ikke for meget sagt, at forslagene spænder vidt og bredt, og det er jo helt fair.
Der er alt fra bæredygtige offentlige udbud, udvidet reklamationsret og producentansvar til regulering af finanssektoren og ændringer i skattesystemet.
Ambitionen i og intentionen bag forslaget er sådan set god nok, og regeringen arbejder jo, som Alternativet også ved, allerede målrettet med den grønne omstilling af erhvervslivet.
Her er lidt eksempler, hvis jeg skulle prøve at give det.
Der er vores iværksætterpakke, der er en milliardstor og i øvrigt meget bred aftale her i Folketinget.
Det er vigtigt, ikke mindst for at skubbe på, så vi kan få skabt et bedre grundlag for dem, vi plejer at kalde morgendagens virksomheder på det her område, også på det grønne som sagt, og medvirke til, at de kommer godt på vej.
Vi har også målrettet iværksætterindsatsen mod danske styrkepositioner som biosolutions og grønne energiteknologier.
Et andet eksempel på den grønne omstilling af vores erhvervsliv er den grønne investeringsordning.
Det er målrettet støtte, der hjælper nye grønne investeringer for milliarder af kroner på vej.
Det er investeringer, som skaber i hundredvis af nye grønne job.
Et tredje eksempel er, at vi også gør noget ved mulighederne for at transportere produkter fra al den grønne industri, vi har i Danmark.
Vi gør det, at nogle af vejene bliver både bredere og bedre i det midt- og vestjyske.
Det hjælper den grønne omstilling, og det er med til at fremtidssikre dansk produktion og danske arbejdspladser.
Et sidste eksempel fra mig er vores 11 nye industriparker.
De skal styrke Produktionsdanmark og herunder skal de tiltrække mere investeringskapital ind i hvad?
– ja, nemlig grøn industri.
Ved Næstved vil industriparken f.eks. fokusere på grøn produktion og genanvendelse, og i Aalborg bliver industriparkens omdrejningspunkt grøn teknologi, energiproduktion og andre områder, eksempelvis spørgsmålet om, hvordan man kan fange, lagre og anvende CO 2 i fremtiden.
Regeringen er altså helt enig i, at handling er nødvendig.
Det gode er, at når man ser på den grønne omstilling i Danmark, har vi håndteret det på en måde, hvor vi har nogle af verdens mest ambitiøse grønne målsætninger, samtidig med at vi har en af verdens mest ambitiøse grønne industripolitikker.
Hvordan har det kunnet lade sig gøre på en måde, således at Danmark stadig væk hænger sammen og vi ikke har demonstrationer i gaderne, som man ser andre steder?
Det er, at det handler om grøn vækst, det handler om grønne arbejdspladser, og det handler først og fremmest om, tror jeg, at vi med den grønne industripolitik har flyttet i tusindvis af lønmodtagere ind i nye sikre job, hvor der er en fremtid og højere lønninger, og hvor man er i stand til at sikre, at der jo altså kommer vækst og fremgang ud af den grønne industri.